BEC เด้งแรง 7% งบไตรมาส 3/62 อู้ฟู่ รับเงินชดเชยคืนช่อง “3 FAMILY-3 SD” มูลค่ารวม 842 ลบ.
BEC เด้งแรง 7% รับเงินค่าชดเชยคืนช่อง "3 FAMILY-3 SD" มูลค่ารวม 842 ล้านบาท
BEC เด้งแรง 7% งบไตรมาส 3/62 อู้ฟู่ รับเงินชดเชยคืนช่อง "3 FAMILY-3 SD" มูลค่ารวม 842 ลบ.
9 ก.ค. 2562

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 14.31 น. อยู่ที่ระดับ 9.65 บาท บวก 0.65 บาท หรือ 7.22% สูงสุดที่ระดับ 9.65 บาท ต่ำสุดที่ระดับ 9.05 บาท ด้วยมูลค่าการซื้อขาย 227.97 ล้านบาท

โดยราคาหุ้น BEC ปรับตัวขึ้นแรงวันนี้ หลังมีการรายงานข่าว นายฐากร ตัณฑสิทธิ์ เลขาธิการ กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมบอร์ดกสทช.วันนี้ (9 ก.ค.) มีมติอนุมัติวงเงินชดเชยกรณีคืนช่อง วอยซ์ทีวี โดยกรอบวงเงินที่ได้รับการชดเชยให้เป็นไปตามที่คณะอนุกรรมการกำหนดวิธีการและเงื่อนไขในการคืนใบอนุญาตทีวีดิจิทัล (อนุกรรมการเยียวยาฯ) เสนอที่ 378 ล้านบาท และจะยุติการออกอากาศในวันที่ 1 ก.ย.
นอกจากนั้นได้อนุมัติในหลักการกรณีการคืนใบอนุญาตของช่องที่จะเข้าสู่การพิจารณาของอนุกรรมการเยียวยา (อสมท. และ ช่อง 3) โดยกรณี บริษัท อสมท. จำกัด (มหาชน) หรือ MCOT จำนวน 163 ล้านบาท
โดยคำนวณจากมูลค่าเงินที่ประมูล 452 ล้านล้านบาท มูลค่าใบอนุญาตที่ยังไม่ใช่งาน 289 ล้านบาท ค่าใช้จ่ายที่ได้รับการสนับสนุนจากรัฐ คิดเป็นค่าโครงข่าย (MUX) 28 ล้านบาท ค่าออกอากาศผ่านดาวเทียม (มัสแครี่)  34 ล้านบาท กำไรสุทธิไม่มี ผลประโยชน์รวมที่ได้จากรัฐประมาณ 63 ล้านบาท เป็นเงินชดเชย 226.4 ล้านบาท เนื่องจาก MCOT  ค้างชำระค่าธรรมเนียมงวดที่ 4 จำนวน 63 ล้านบาท จึงคงเหลือเงินที่จะได้รับการเยียวยา 163 ล้านบาท โดยคณะอนุกรรมการเยียวยาฯ จะพิจารณาสรุปการเยียวยาบมจ.อสมท.ในวันนี้ (9 ก.ค.) โดยจะยุติการออกอากาศวันที่ 15 ก.ย.
ส่วนกรณี ช่อง 3 เอสดี แฟมิลี่ ยังไม่สามารถนำเข้าสู่การพิจารณาได้ในวันนี้ (9 ก.ค.) เนื่องจากตัวเลขเสนอมาจะต้องมีการตรวจสอบกับข้อมูลของกสทช.ก่อน เพราะเพิ่งเสนอเรื่องมาถึงกสทช.เมื่อวานนี้ (8 ก.ค.)
โดยตัวเลขที่เสนอมา ช่อง 3 แฟมิลี่ ประมูลไว้ที่ 455 ล้าบาท มีมูลค่าใบอนุญาตที่ยังไม่ได้ใช้งาน 290 ล้านบาท เงินสนับสนุนจากรัฐ ค่ามัค 28.8 ล้านบาท มัสแครี่ 34 ล้านบาท กำไรสุทธิไม่มี รวมผลประโยชน์ที่ได้รับ 64.3 ล้านบาท ค่าชดเชย 30 ก.ย. 226 ล้านบาท ค่าชำระงวดที่ 4 จำนวน 63 ล้านบาท หักลบแล้วเหลือเงินชดเชยประมาณ 162.5 ล้านบาท
ช่อง 3 เอสดี มูลค่ารวม 4 งวด 1517 ล้านบาท ค่าธรรมเนียมที่ยังไม่ได้ใช้งาน 967 ล้าบบาท  ค่ามัค 28.8 ล้านบาท ค่ามัสแครี่ 35.4 ล้านบาท กำไรสุทธิไม่มี รวมผลประโยชน์ที่ได้รับ 64 ล้านบาท ค่าชดเชยที่ได้รับ 903 หักค่าใช้จ่ายที่ได้จากรัฐ 223 เหลือเงินชดเชยประมาณ 680 ล้านบาท
สำหรับการจัดทำการวัดเรทติ้งการออกอากาศทีวีภาคพื้นดิน ที่กสทช.จะร่วมกับเอกชน สถาบันวัดความนิยม และเอเจนซี่โฆษณาจะมีการระดมความคิดเห็นในวันที่ 25 ก.ค.นี้
ทั้งนี้ จึงเป็นที่น่าจับตาว่าผลการดำเนินงานไตรมาส 3/62 ของ BEC จะเติบโตขึ้นอย่างมีนัยสำคัญ เนื่องจากมีการบันทึกเงินชดเชยจากการคืนช่อง 3 FAMILY และช่อง 3 SD จำนวนรวม 842.5 ล้านบาท